送蘇季真赴湖北憲司屬官
作者：韓元吉
朝代：宋

paragraphs: 憶昔聞君未相識，春雨繫船吳市側。
逆風白浪不成行，坐聽親朋談歷歷。
豈意飄零晚相見，俱捧江東從事檄。
拙鳩未省厭榆枌，威鳳誰令安枳棘。
今年喜君若有遇，去我還爲遠行役。
一樽忍話故園事，童穉吁嗟髮今白。
君家聲名塞宇宙，翰墨縱橫富奇策。
未容世職踐明光，聊佐輶車司郡國。
衡山洞庭忽在眼，禹牒黄車有遺跡。
詩成不用弔靈均，爲訪桃花招隠客。